Ainoaan käsittelyyn esitellään päiväjärjestyksen 3. asia. Käsittelyn pohjana on valtiovarainvaliokunnan mietintö VaVM 28/2018 vp. Asian käsittely keskeytettiin 20.12.2018 pidetyssä täysistunnossa.
Lopuksi päätetään epäluottamuslause-ehdotuksista. Talousarvioehdotuksen käsittelyssä on tehty seuraavat ehdotukset epäluottamuslauseen antamisesta valtioneuvostolle: Timo Harakka sd Eeva-Johanna Elorannan sd kannattamana: "Eduskunta toteaa, että hallituksen talouspolitiikan arvovalintojen kohtuuttomuus korostuu hyvässä taloustilanteessa. Ne lisäävät eriarvoisuutta ja vähentävät luottamusta yhteiskunnassa. Politiikka laiminlyö tulevaisuuden talous- ja työllisyyskasvun. Tulevaisuuden työllisyyttä ja osaamista vahvistavat uudistukset jäävät tekemättä. Kasvun tulee kuulua kaikille. Näin ollen eduskunta vaatii, että hallitus tuo välittömästi eduskunnan käsiteltäväksi uusia korjaavia toimia, jotka edistävät kasvun oikeudenmukaista jakautumista, vähentävät eriarvoisuutta ja vahvistavat talouskasvua ja työllisyyttä pitkällä aikavälillä. Eduskunta katsoo, että hallitus on epäonnistunut eikä nauti eduskunnan luottamusta." Pekka Haavisto vihr Krista Mikkosen vihr kannattamana: "Kansainvälinen tiedeyhteisö vaatii kaikilta kunnianhimoisempaa ilmastopolitiikkaa, mutta Suomen hallitus ei vastaa tähän huutoon. Hallitus on kyvytön turvaamaan nielumme, ajamaan fossiilituet alas ja uudistamaan taloutemme. Tulevaisuuden — ja myös tämän päivän — menestystä vaikeuttavat myös mittavat koulutusleikkaukset, jotka rapauttavat osaamisen laatua ja heikentävät koulutuksen tasa-arvoa. Tasa-arvoa heikentävät myös edelleen jatkuvat sosiaaliturvan leikkaukset, jotka syventävät eriarvoisuutta. Myös kehitysyhteistyö ja luonnonsuojelu tarvitsevat parempaa resursointia, jotta pystymme rakentamaan parempaa tulevaisuutta niin Suomelle kuin maailmallekin. Tämän johdosta eduskunta toteaa, että hallitus ei nauti eduskunnan luottamusta." Kari Uotila vas Li Anderssonin vas kannattamana: "Hallitus on heikentänyt lyhytnäköisillä leikkauksillaan Suomen osaamisperustaa ja tulevaisuuden menestyksen edellytyksiä, kasvattanut suomalaisten eriarvoisuutta, vitkastellut ilmastonmuutoksen hillinnässä, väistellyt globaalia vastuutaan, sivuuttanut asiantuntijatiedon, sitonut itsensä etujärjestöjen talutusnuoraan ja osoittanut kyvyttömyyttä perusteelliseen poliittiseen valmisteluun. Eduskunta katsoo, ettei hallitus nauti eduskunnan luottamusta." Thomas Blomqvist r Anna-Maja Henrikssonin r kannattamana: "Eduskunta toteaa, että hallituksen politiikka on ollut lyhytnäköistä. Hallitus ei ole parantuneesta talous- ja työllisyystilanteesta huolimatta poistanut kehitysapuun ja koulutukseen tehtyjä leikkauksia. Koulutusleikkaukset muodostavat todellisen uhan opetuksen ja tutkimuksen laadulle, koulutuksen tasa-arvolle ja maamme kilpailukyvylle. Hallitus ei ole ollut valmis uudistamaan perhevapaita ja varhaiskasvatusta, vaikka sille on ollut kiistaton tarve. Hallituksen toimet työllisyyden parantamiseksi ovat olleet riittämättömiä ja tarpeelliset rakenteelliset uudistukset ovat jääneet tekemättä. Koska merkittäviä uudistuksia ei ole saatu aikaiseksi tämän hallituskauden aikana, olisi hallituksen tullut määrätietoisemmin parantaa heikossa asemassa olevien tilannetta. Tehdyt veronkevennykset ja tulonsiirrot eivät ole olleet riittäviä. Tämän johdosta eduskunta toteaa, että hallitus ei nauti eduskunnan luottamusta." Peter Östman kd Antero Laukkasen kd kannattamana: "Eduskunta toteaa, että hallitus on kohdistanut hallituskauden aikaiset säästötoimensa lapsiperheisiin ja vanhusväestöön. Hallituksen toimista johtuen yhteiskunnan eriarvoistuminen on lisääntynyt ja kaikkein heikoimmassa asemassa olevien tilanne vaikeutunut. Hallitus on samalla epäonnistunut tärkeimmän yksittäisen uudistuksen, sote-uudistuksen, läpiviemisessä. Tämän johdosta eduskunta toteaa, että hallitus on epäonnistunut eikä nauti eduskunnan luottamusta." Sami Savio ps Toimi Kankaanniemen ps kannattamana: "Eduskunta toteaa, että hallitus ei ole halunnut eikä kyennyt toteuttamaan sellaista maahanmuutto- ja turvapaikkapolitiikkaa, joka takaa suomalaisten lasten ja aikuisten fyysisen ja henkisen koskemattomuuden. Koska hallitus ei lisäksi ole toteuttanut laatimaansa turvapaikkaohjelmaa, se ei nauti eduskunnan luottamusta."
Ensin äänestetään Peter Östmanin ehdotuksesta Thomas Blomqvistin ehdotusta vastaan, sitten voittaneesta Kari Uotilan ehdotusta vastaan ja tässä äänestyksessä voittaneesta Pekka Haaviston ehdotusta vastaan ja sitten voittaneesta Sami Savion ehdotusta vastaan, minkä jälkeen vielä voittaneesta Timo Harakan ehdotusta vastaan. Lopuksi äänestetään siitä, nauttiiko valtioneuvosto eduskunnan luottamusta.
Yleiskeskustelu päättyi 20.12.2018 pidetyssä täysistunnossa. Ryhdytään pääluokan 33 yksityiskohtaiseen käsittelyyn.
Anneli Kiljusen ehdotus 87, Kari Uotilan ehdotus 88 ja Thomas Blomqvistin ehdotus 89 koskevat samaa määrärahaa. Ensin äänestetään ehdotuksesta 89 ehdotusta 88 vastaan, sitten voittaneesta ehdotusta 87 vastaan ja lopuksi voittaneesta mietintöä vastaan.
Esitellään osasto 11 verot ja veronluonteiset tulot. Menettelytavan mukaisesti yleiskeskustelua ei sallita. Ryhdytään osaston yksityiskohtaiseen käsittelyyn.
Emma Karin ehdotus 67 ja Kari Uotilan ehdotus 68 ovat saman sisältöisiä, joten niistä äänestetään yhdessä mietintöä vastaan.
Esitellään sekalaisia tuloja koskeva osasto 12. Ryhdytään osaston yksityiskohtaiseen käsittelyyn.
Esitellään korkotuloja, osakkeiden myyntituloja ja voiton tuloutuksia koskeva osasto 13. Ryhdytään osaston yksityiskohtaiseen käsittelyyn.
Emma Karin ehdotus 3 ja Kari Uotilan ehdotus 4 ovat samansisältöisiä, joten niistä äänestetään yhdessä mietintöä vastaan.
Esitellään yleisperustelut. Menettelytavan mukaisesti yleiskeskustelua ei sallita. Ryhdytään yleisperustelujen yksityiskohtaiseen käsittelyyn.
Hyvät kansanedustajat! Hyvät kollegat! Kiitoksia tästä vuodesta. Meidän kaikkien puhemiesten puolesta teille oikein lämpimät kiitokset hyvästä yhteistyöstä. Tämä vuosi on ollut työntäyteinen, ja meitä myöskin odottaa työntäyteinen vuosi. Oikein toivon, että voitte levätä tämän joulun ajan, koska se seuraava vaihe sitten, kun keväällä tänne tullaan, on entistä kiiruumpi, sen me jokainen tiedämme. Tiedän, että teillä on ollut todella kiireistä tässä viime aikoina, ja varmasti niitä joululahjojakin vielä mietitte. Kannattaa niissäkin tukeutua tutkittuun tietoon. Tämän syksyn aikana on tehty paljon arvotutkimuksia siitä, mikä on ihmisille pyhää. Näitten tutkimusten perusteella voi vetää johtopäätöksen, että tärkeitä asioita ihmisille ovat rakkaus, ihmisyys ja turva. Niistä voi ammentaa myös ne joululahjat, jotka ovat vielä ostamatta — ehkä ne ovatkin niitä parhaimpia joululahjoja. Kiitos myös meidän ihanille, upeille, ammattitaitoisille virkamiehillemme ja avustajillemme. Mutta ennen kaikkea teille kaikille, jotka tätä nyt kuuntelette: ihanaa joulua, turvallista vuotta 2019. — Kiitos. [Suosionosoituksia]